CELEX: 52019PC0309
Language: hu
Date: 2019-07-02
Title: Javaslat A TANÁCS VÉGREHAJTÁSI HATÁROZATA a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról

EURÓPAI BIZOTTSÁG
            Brüsszel, 2019.7.2.
            COM(2019) 309 final
            2019/0146(NLE)
            Javaslat
            A TANÁCS VÉGREHAJTÁSI HATÁROZATA
            a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján, egyhangúlag eljárva bármelyik tagállamot felhatalmazhatja arra, hogy az említett irányelvben foglaltaktól eltérő különös intézkedéseket alkalmazzon a hozzáadottérték-adó (héa) beszedésének egyszerűsítésére vagy az adócsalás és adókikerülés egyes típusainak megakadályozására.
            
            
               A Bizottságnál 2019. január 14-én iktatott levelében Lengyelország a héairányelv 26. cikke (1) bekezdésének a) pontjától és 168. cikkétől való eltérés időbeli hatályának meghosszabbítását kérte annak érdekében, hogy továbbra is a) 50 %-os korlátozást alkalmazhasson az egyes gépjárművekkel kapcsolatos kiadásokra vonatkozó, előzetesen felszámított héa levonásának jogára, és b) mentesítse a héa megfizetése alól az eltérés hatálya alá tartozó gépjárművek adóalanyok általi, magánszükséglet kielégítésére vagy egyéb, vállalkozásidegen célra történő használatát. A héairányelv 395. cikke (2) bekezdésének megfelelően a Bizottság 2019. április 15-én kelt levelében tájékoztatta a többi tagállamot Lengyelország kérelméről. A Bizottság 2019. április 16-án kelt levelében értesítette Lengyelországot arról, hogy birtokában van a kérelem elbírálásához általa szükségesnek ítélt valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 168. cikke szerint az adóalany jogosult az adóköteles tevékenysége szerinti tagállamban az adóköteles tevékenységéhez felhasznált termékekre és szolgáltatásokra fizetendő héát levonni az általa fizetendő adó összegéből. Ugyanezen irányelv 26. cikke (1) bekezdésének a) pontja úgy rendelkezik, hogy a vállalkozás vagyonát képező termék magánszükséglet kielégítésére történő használata ellenérték fejében nyújtott szolgáltatásnak minősül, amennyiben a termék héája levonható volt.
               
               
                  A vállalkozás vagyonát képező személygépkocsik esetében a fenti rendelkezések alkalmazása több gyakorlati nehézségbe is ütközik, különösen azért, mert nem egyszerű különbséget tenni a gépjármű magánszükséglet kielégítésére, illetve üzleti célra történő használata között. Sőt, ha az ilyen gépjárművek használatáról nyilvántartást vezetnek, annak vezetése és ellenőrzése további terhet jelent a vállalkozásoknak, illetve a közigazgatási szerveknek. Ezek a nehézségek növelhetik a héavisszaélési vagy a héacsalási kísérletek kockázatát.
               
               
                  Lengyelországnak jelenleg felhatalmazása van arra, hogy a héairányelv 168. cikkétől eltérve 50 %-ra korlátozza a héalevonási jogot a nem kizárólag üzleti célra használt gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében. Az eltérés nem terjed ki a 3,5 tonnát meghaladó maximális össztömegű és (a vezetőülést is beleértve) több mint kilenc ülőhellyel rendelkező gépjárművekre. Nem terjed ki továbbá a teljes mértékben az adóalany vállalkozásával kapcsolatos kiadásokra sem.
               
               
                  Lengyelország ezenkívül felhatalmazást kapott a héairányelv 26. cikke (1) bekezdésének a) pontjától való eltérésre oly módon, hogy mentesítheti a héa alól a fenti eltérés hatálya alá tartozó gépjárműveknek az adóalany vagy annak alkalmazottai magánszükségletének kielégítése céljából történő használatát. Bármely vállalkozásidegen cél magánszükséglet kielégítése céljából történő használatnak minősül. 
               
               
                  A fenti eltérő intézkedések alkalmazására a Tanács első ízben
                     2
                   a 2013. december 17-i 2013/805/EU végrehajtási határozattal
                     3
                   hatalmazta fel Lengyelországot, a 2014. január 1-jétől 2016. december 31-ig terjedő időszakra. Következésképpen Lengyelország az engedélyezett intézkedéseket 2014. április 1-jei hatállyal belefoglalta a héára vonatkozó nemzeti jogi szabályozásába
                     4
                  . 
               
               
                  2016-ban Lengyelország kérte a szóban forgó intézkedések időbeli hatályának meghosszabbítását. A Tanács a 2016. október 11-i (EU) 2016/1837 végrehajtási határozattal
                     5
                   2019. december 31-ig engedélyezte ezt a hosszabbítást. 
               
               
                  Lengyelország jelenlegi kérelme, miszerint 2022. december 31-ig újólag meg kívánja hosszabbítani az eltérés időbeli hatályát, ugyanazon indokoláson alapul, mint a korábbi ez irányú kérelmei. A 2013/805/EU határozat 3. cikkének (2) bekezdése alapján a kérelemhez mellékelni kell egy jelentést, amely kiterjed a héa levonására vonatkozó jog tekintetében alkalmazott százalékos korlátozás felülvizsgálatára is.
               
               
                  Lengyelország továbbra is úgy véli, hogy a jelenlegi 50 %-os korlátozás indokolt, és azt továbbra is alkalmazni kellene, mivel elősegíti a héabeszedési eljárás egyszerűsítését és megelőzi az adócsalást. A Lengyelország által benyújtott adatok szerint a lengyel gazdaságban túlsúlyban vannak a szerény árbevétellel és csupán néhány alkalmazottal rendelkező kisvállalkozások (mikrovállalkozások). Ezek a vállalkozások vagy egyéni vállalkozók, vagy családi vállalkozások. 2014 és 2017 között ezek a vállalkozások tették ki a lengyelországi vállalkozások közel 96 %-át. Lengyelország szerint nehéz megállapítani, hogy hol húzódik a határ az ilyen mikrovállalkozások tulajdonában lévő gépjárművek magánszükséglet kielégítésére, illetve üzleti célra történő használata között. Ugyanez érvényes a nagyvállalatokra is, amelyek gyakran egyfajta béren kívüli juttatásként bocsátanak alkalmazottaik kizárólagos rendelkezésére vállalati gépjárművet. Tény, hogy a vállalati gépjárművek magánszükséglet kielégítésére és üzleti célra történő felhasználása közötti különbségtétel a megfelelő nyilvántartások vezetése miatt – különösen az egyéni vállalkozók és a mikrovállalkozások esetében – megterhelő költségekkel járna, amelyek aránytalanok lennének a különbségtételből adódó esetleges előnyökhöz képest. Sőt, jogvitákhoz is vezethet az adóhatóságok és az adóalanyok között, ami további költségekkel járna.
               
               
                  Az indokolás szerint az 50 %-os ráta megfelelően tükrözi e járművek tényleges üzleti célú használatát. Való igaz, hogy – amint azt Lengyelország is állította a kérelmében – ennél magasabb vagy alacsonyabb ráta alkalmazása túlzottan nagy különbségekhez vezetne a megállapított ráta és a gépjárművek magánszükséglet kielégítésére, illetve üzleti célra történő tényleges használata között. A többi tagállam is hasonló rátát alkalmaz. 
               
               
                  Úgy tűnik, hogy az adóalanyok túlnyomórészt kedvezően vélekedtek a levonás feltételeiről és a megállapított százalékos arányról is. A 2013/805/EU határozattal elfogadott intézkedések kielégítő kompromisszumnak tekinthetők egyrészt az elfogadott szabályok, másrészt a költséges, időrabló és kevéssé hatékony nyilvántartás-vezetés között, melynek célja annak igazolása, hogy az adott gépjárművet valóban üzleti célra használták-e. 
               
               
                  Az eltérő intézkedések várhatóan nem befolyásolják jelentősen a végső fogyasztás szintjén beszedett adó teljes összegét Lengyelországban. Továbbá nem lesznek negatív hatással az Európai Unió héából származó saját forrásaira sem. 
               
               
                  A fentiek fényében, és tekintettel arra, hogy az uniós jogi keret és a ténybeli helyzet nem változott, az eltérő intézkedések 2022. december 31-ig történő kért meghosszabbítása indokoltnak tűnik. A Bizottság ezért javasolja a kérés teljesítését. Amennyiben Lengyelország a 2022-t követő időszakra is meg kívánja hosszabbítani az eltérést, az erre vonatkozó kérelmet 2022. április 1-jéig be kell nyújtania a héalevonási jog tekintetében alkalmazott százalékos korlátozás felülvizsgálatára is kiterjedő jelentés kíséretében.
               
            
            
               •Összhang a szabályozási terület jelenlegi rendelkezéseivel
            
            
               
                  Az adólevonási joghoz kapcsolódó hasonló eltérésekre más tagállamok is engedélyt kaptak.
               
            
         
         
            
               
                  A héairányelv 176. cikke előírja, hogy a Tanács megállapítja, mely kiadások nem jogosítanak a héa levonására. Amíg erre nem kerül sor, a Tanács felhatalmazza a tagállamokat minden olyan korlátozás fenntartására, amelyet az 1979. január 1-jén hatályos nemzeti jogszabályaik előírnak. Mindezek alapján több olyan „felfüggesztő” rendelkezés is hatályban van, amely korlátozza a vállalati gépjárművekre vonatkozó héalevonási jogot.
               
               
                  Az arra vonatkozó szabályok megállapítására irányuló korábbi kezdeményezések, hogy mely kiadási kategóriák esetében lehet az adólevonási jogot korlátozni, mind meghiúsultak
                     6
                  . Mindaddig, amíg nem kerül sor ezen szabályok uniós szintű harmonizációjára, a jelenlegihez hasonló eltérések megfelelőnek tekinthetők.
               
               
                  A javasolt intézkedések tehát összhangban vannak a héairányelv rendelkezéseivel.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az egyetlen lehetséges jogalap a héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adóbeszedés egyszerűsítésével és egyes adócsalások és -kikerülések megelőzésével. Tekintettel arra, hogy a vállalkozások esetleg a valós adókötelezettségüknél alacsonyabb értéket vallanak be, és az adóhatóságok számára nagyon megterhelő a kilométeradatok ellenőrzése, az 50 %-os korlátozás egyszerűsítené a héabeszedést és megelőzné a – többek között a pontatlan nyilvántartásból fakadó – adócsalást.
               
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Lengyelország kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
         
         
            
               
                  A javaslat célja a héabeszedés egyszerűsítése és a héacsalás megelőzése. Tehát pozitív hatással járhat mind a vállalkozások, mind a közigazgatási szervek számára. Lengyelország szerint az eltérő intézkedések jelentik a legmegfelelőbb megoldást, és hasonlóak a más tagállamok számára korábban és jelenleg engedélyezett eltérő intézkedésekhez.
               
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív hatása.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javaslat hatályvesztésre vonatkozó rendelkezést tartalmaz, amely 2022. december 31-én lép életbe.
               
               
                  Amennyiben Lengyelország úgy ítéli meg, hogy az eltérő intézkedések időbeli hatályát 2022 utánra is ki kell terjeszteni, legkésőbb 2022. április 1-jéig be kell nyújtania a meghosszabbítás iránti kérelmet az alkalmazott százalékos korlátozás felülvizsgálatára is kiterjedő jelentéssel együtt. 
               
            
            
               2019/0146 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  7
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. cikke úgy rendelkezik, hogy az adóalanyok jogosultak az adóköteles tevékenységükhöz felhasznált termékek és szolgáltatások után fizetett hozzáadottérték-adó (héa) levonására. A héairányelv 26. cikke (1) bekezdésének a) pontja ellenérték fejében nyújtott szolgáltatásnak minősíti a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását.
            
            
               (2)A 2013/805/EU tanácsi végrehajtási határozat
                  8
                felhatalmazta Lengyelországot arra, hogy 50 %-ra korlátozza a 2006/112/EK irányelv 168. cikke szerinti héalevonási jogot a nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében. Az 50 %-os korlátozás hatálya alá tartozó járművek esetében Lengyelország arra is felhatalmazást kapott, hogy az adóalanyokat mentesítse azon kötelezettség alól, hogy a héairányelv 26. cikke (1) bekezdésének a) pontja szerint ellenérték fejében nyújtott szolgáltatásnak tekintsék az ilyen gépjármű vállalkozásidegen célokra történő felhasználását. 
            
         
         
            
               (3)A 213/805/EU végrehajtási határozat időbeli hatályát az (EU) 2016/1837 tanácsi végrehajtási határozat
                  9
                2019. december 31-ig meghosszabbította.
            
            
               (4)A Bizottság által 2019. január 14-én iktatott levelében Lengyelország felhatalmazást kért a Bizottságtól, hogy a 2013/805/EU végrehajtási határozatban engedélyezett eltérő intézkedéseket (a továbbiakban: eltérő intézkedések) 2022. december 31-ig továbbra is alkalmazhassa.
            
            
               (5)A Bizottság 2019. április 15-én kelt levelében a 2006/112/EK irányelv 395. cikkének (2) bekezdése értelmében tájékoztatta a többi tagállamot Lengyelország kéréséről. 2019. április 16-án kelt levelében a Bizottság értesítette Lengyelországot arról, hogy a kérelem elbírálásához szükséges minden információ a rendelkezésére áll. 
            
            
               (6)A kérelemmel együtt Lengyelország a 2013/805/EU végrehajtási határozat 3. cikkének (2) bekezdésével összhangban egy jelentést is benyújtott, amely kiterjed a héalevonási jogra alkalmazott százalékos korlátozás felülvizsgálatára is. A jelenleg rendelkezésre álló információk alapján Lengyelország továbbra is úgy véli, hogy az 50 %-os korlátozás még mindig indokolt. Úgy látja továbbá, hogy a 2006/112/EK irányelv 26. cikke (1) bekezdésének a) pontjában meghatározott követelmény alól a 2013/805/EU végrehajtási határozat által engedélyezett eltérés még mindig szükséges a kettős adóztatás elkerülése érdekében. Az említett eltérő intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adócsalás megelőzésének szükségességével indokolhatók.
            
            
               (7)Az eltérő intézkedések időbeli hatályát az eltérő intézkedések hatásosságának és a százalékos arány megfelelő voltának értékeléséhez szükséges időtartamra kell korlátozni. Lengyelországot tehát indokolt felhatalmazni arra, hogy 2022. december 31-ig folytathassa az eltérő intézkedések alkalmazását.
            
            
               (8)Meg kell állapítani az eltérő intézkedések időbeli hatályának a 2022 utáni időszakra történő meghosszabbítására vonatkozó esetleges kérelem benyújtási határidejét. Lengyelországot továbbá arra kell kötelezni, hogy a meghosszabbítási kérelemhez mellékeljen egy, a héalevonási jog tekintetében alkalmazott százalékos korlátozás felülvizsgálatára is kiterjedő jelentést.
            
            
               (9)Az eltérő intézkedések a végső fogyasztás szintjén beszedett adó összegét elhanyagolható mértékben befolyásolják, és nem lesznek negatív hatással az Unió héából származó saját forrásaira.
            
            
               (10)A 2013/805/EU végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2013/805/EU végrehajtási határozat 3. cikke helyébe a következő szöveg lép:
            
            
               „3. cikk
            
            
               Ez a határozat 2022. december 31-én hatályát veszti.
            
            
               Az e határozatban engedélyezett eltérő intézkedések időbeli hatályának meghosszabbítására vonatkozó kérelmet legkésőbb 2022. április 1-jéig kell benyújtani a Bizottsághoz. Az említett kérelemhez mellékelni kell egy, az e határozat alapján a héalevonási jog tekintetében alkalmazott százalékos korlátozás felülvizsgálatára is kiterjedő jelentést.”.
            
            
               2. cikk
            
            
               Ennek a határozatnak a Lengyel Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A 2010. szeptember 27-i tanácsi végrehajtási határozat (HL L 256., 2010.9.30., 24. o.) alapján 2013. december 31-ig hasonló felhatalmazás volt érvényben.
               
               
                  
                     (3)
                  
                        HL L 353., 2013.12.28., 51. o.
               
               
                  
                     (4)
                  
                        Lengyelország bejelentése szerint erre a 2004. március 11-i héatörvényt módosító 2014. február 7-i törvénnyel [Jogszabályok közlönye (Dziennik Ustaw) 2011, 177. sz., 1054. szakasz, módosítva] és további jogi aktusokkal (Jogszabályok közlönye 2014, 312. szakasz) került sor.
               
               
                  
                     (5)
                  
                        HL L 280., 2016.10.18., 28. o.
               
               
                  
                     (6)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor (HL C 153., 2014. május 21., 3. o.).
               
               
                  
                     (7)
                  
                        HL L 347., 2006.12.11., 1. o.
               
               
                  
                     (8)
                  
                        A Tanács 2013. december 17-i 2013/805/EU végrehajtási határozata a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról (HL L 353., 2013.12.28., 51. o.).
               
               
                  
                     (9)
                  
                        A Tanács (EU) 2016/1837 végrehajtási határozata (2016. október 11.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedések alkalmazásának folytatására történő felhatalmazásáról (HL L 280., 2016.10.18., 28. o.).